भारत देता है दुनिया को विश्व शांति का संदेश : सोलंकी
कुरुक्षेत्र | हरियाणा के राज्यपाल प्रो. कप्तान सिंह सोलंकी ने कहा है कि भारत दुनिया को कल्याणकारी जीवन विश्व शांति का संदेश देता है। दुनिया में शांति तभी होगी जब भारत समर्थ होगा। अगर भारत समर्थ नहीं होगा तो यह पूरे विश्व का नुकसान है। 21वीं सदी में देश को समर्थवान बनाने के लिए देश के प्रत्येक व्यक्ति में राष्ट्र भाव होना जरूरी है। वे गुरुवार को हरियाणा इतिहास एवं संस्कृति अकादमी और विधि संस्थान जम्मू कश्मीर अध्ययन केंद्र के संयुक्त तत्वावधान में डॉ. आरके सदन में आयोजित जम्मू कश्मीर पर कार्यक्रम के समापन समारोह में बोल रहे थे। उन्होंने कहा कि भारत हमेशा मजबूरियों का शिकार रहा है। भारत की अधिकतर समस्याएं मजबूरियों के कारण पैदा हुई हैं। भारत को आगे बढऩे के लिए मजबूरियों को छोड़ने की जरूरत है। उन्होंने कहा कि महात्मा गांधी कभी देश का विभाजन नहीं चाहते थे, लेकिन देश का विभाजन हुआ। इसका खामियाजा हम सभी को भुगतना पड़ रहा है। यह मजबूरियों का विभाजन था। इस राज्य के इतिहास को इतिहासकारों ने गलत तरीके से लिखा। धारा 370 को अस्थाई रूप से लागू किया गया था, लेकिन उसे स्थाई माना जा रहा है। एलओसी को इंटरनेशनल बॉर्डर बना दिया गया है। इस राज्य से विस्थापित हुए लाखों लोगों पर कोई चर्चा नहीं है। हरियाणा इतिहास एवं संस्कृति अकादमी के निदेशक प्रो. राघवेंद्र तंवर ने दो दिवसीय विमर्श की रिपोर्ट प्रस्तुत की। इस अवसर पर जीजेयू कुलपति प्रो. टंकेश्वर, कुलसचिव डॉ. प्रवीण सैनी और सरस्वती हेरिटेज बोर्ड के उपाध्यक्ष प्रशांत भारद्वाज मौजूद थे।
hin_Deva hin_Deva